KOMISSION DELEGOITU ASETUS (EU) 2022/671,

annettu 4 päivänä helmikuuta 2022,

Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse toimivaltaisten viranomaisten eläinten, eläinperäisten tuotteiden ja sukusolujen ja alkioiden osalta suorittamaa virallista valvontaa koskevista erityissäännöistä, jatkotoimista, joita toimivaltaisen viranomaisen on toteutettava, jos säännösten noudattamatta jättämistä ilmenee nauta-, lammas- ja vuohieläinten tunnistamista ja rekisteröintiä koskevien sääntöjen osalta tai tiettyjen nautaeläinten unionin kautta kuljetuksen aikana, sekä komission asetuksen (EY) N:o 494/98 kumoamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 20 artiklan 2 kohdan a ja c alakohdan,

sekä katsoo seuraavaa:

(1) Asetuksessa (EU) 2017/625 vahvistetaan yleiset säännöt viralliselle valvonnalle, jota toimivaltaiset viranomaiset suorittavat sääntöjen noudattamisen todentamiseksi useilla aloilla, mukaan lukien eläinten terveyttä koskevat vaatimukset. Kyseisessä asetuksessa säädetään myös virallisen valvonnan menetelmistä ja tekniikoista, joihin kuuluvat toimijoiden valvonnassa olevien tilojen, eläinten ja tavaroiden tarkastukset. Lisäksi asetuksessa (EU) 2017/625 vahvistetaan mahdolliset toimet, jotka toimivaltaisten viranomaisten on toteutettava, jos todetaan muun muassa kyseisen asetuksen 1 artiklan 2 kohdan d alakohdassa tarkoitettujen eläinten terveyttä koskevien vaatimusten noudattamatta jättäminen.

(2) Euroopan parlamentin ja neuvoston asetuksella (EU) 2016/429 (2) kumottiin ja korvattiin 39 säädöstä eläinterveyden alalla 21 päivästä huhtikuuta 2021 alkaen. Jotkin asetuksella (EU) 2016/429 tai sen nojalla kumottujen säädösten vaatimuksista liittyvät kuitenkin tiettyihin eläinterveyttä koskeviin erityispiirteisiin virallisessa valvonnassa ja jatkotoimissa, joita on asetuksen (EU) 2017/625 138 artiklan mukaisesti toteutettava, jos todetaan säännösten noudattamatta jättämistä. Tällaiset erityissäännöt, jotka koskevat virallista valvontaa ja jatkotoimia, joita toimivaltaisen viranomaisen on toteutettava todetun säännösten noudattamatta jättämisen tapauksessa, olisi sen vuoksi vahvistettava tässä asetuksessa.

(3) Virallisen valvonnan erityispiirteet ja jatkotoimet, kun on kyse eläinten terveyteen liittyvästä todetusta säännösten noudattamatta jättämisestä, liittyvät toisiinsa. Ne koskevat tietyn tilanteen myöhempiä vaiheita, ja hyvin usein niitä sovelletaan samantyyppisiin toimijoihin ja pitopaikkoihin. Jos tarvitaan erityisiä jatkotoimia, ne olisi vahvistettava yhdessä eläinten terveyteen liittyviä virallisen valvonnan erityispiirteitä koskevien vaatimusten kanssa. Näin säädetään kattavasta toimenpidekokonaisuudesta, joka helpottaa täytäntöönpanoa ja edistää tämän alan oikeudellisen kehyksen yleistä yksinkertaistamista.

(4) Virallisen valvonnan ja jatkotoimien suorittaminen komission delegoitujen asetusten (EU) 2019/2035 (3), (EU) 2020/686 (4), (EU) 2020/688 (5) tai (EU) 2020/990 (6) mukaisesti hyväksytyissä pitopaikoissa edellyttää erityistä eläinlääkintäalan pätevyyttä. Näissä hyväksytyissä pitopaikoissa suoritettavaan viralliseen valvontaan kuuluu monenlaisten kyseisissä pitopaikoissa pidettäviä eläimiä koskevien erityistietojen arviointi ja todentaminen. Osa näistä tiedoista on peräisin eläimiä koskevista havainnoista, kun taas toiset tiedot ovat toimijoiden, eläinterveysalan ammattilaisten, eläinlääkärien tai vesieläinlääkinnän ammattilaisten keräämiä ja tallentamia. Tällaiset tiedot voivat koskea muun muassa eläinten fysiologista tai patologista tilaa, epidemiologisia tekijöitä, fyysisten, kliinisten tai post mortem -tutkimusten ja laboratoriotestien tuloksia sekä tietoja, jotka on kerätty pitopaikkojen bioturvaamistoimenpiteistä sekä laitteiden ja tilojen asianmukaisesta käytöstä ja ylläpidosta.

(5) Sukusolujen ja alkioiden pitopaikoissa tämän alan monimutkaisuus ja tekninen luonne edellyttävät virallisesta valvonnasta vastaavalta toimivaltaiselta viranomaiselta erityisasiantuntemusta sen tehtävien tehokkaan ja tuloksellisen suorittamisen varmistamiseksi.

(6) Sen vuoksi on aiheellista, että virkaeläinlääkärit suorittavat virallisen valvonnan hyväksytyissä pitopaikoissa, joissa pidetään eläimiä tai käsitellään sukusoluja ja alkioita asetuksen (EU) 2016/429 mukaisesti. Tässä asetuksessa olisi vahvistettava virallisen valvonnan suorittamista kyseisissä pitopaikoissa koskevat säännöt.

(7) Lisäksi joissakin jäsenvaltioissa on historiallisista syistä tai siksi, että vesieläinten tauteja hoitavia eläinlääkäreitä ei ole, vesieläinlääkinnän ammattilaisiksi kutsuttu erityisammattiryhmä. Nämä ammattilaiset eivät perinteisesti ole eläinlääkäreitä, mutta he harjoittavat vesieläinlääkintää. Tässä asetuksessa olisi näin ollen kunnioitettava kyseisten jäsenvaltioiden päätöstä tunnustaa tämä ammatti. Näissä tapauksissa virallisten vesieläinlääkinnän ammattilaisten olisi voitava suorittaa tehtäviä, jotka on osoitettu virkaeläinlääkäreille näiden suorittaessa virallista valvontaa hyväksytyissä vesiviljelypitopaikoissa. Nämä vesieläinlääkinnän ammattilaiset voivat asetuksen (EU) 2016/429 12 artiklan 2 kohdan mukaisesti suorittaa eläinlääkäreille osoitettuja toimia eläinterveyden alalla edellyttäen, että asianomainen jäsenvaltio on hyväksynyt heidät suorittamaan niitä kansallisen lainsäädännön nojalla. Tätä periaatetta olisi sovellettava myös tässä asetuksessa.

(8) Asetuksen (EU) 2016/429 nojalla hyväksytyistä pitopaikoista suljetut pitopaikat ovat erityisiä, koska niissä pidetään usein useita eri eläinlajeja pysyvästi ja ne vaihtavat niitä muiden suljettujen pitopaikkojen kanssa. Suljettujen pitopaikkojen hyväksyntää ja turvallista toimintaa koskevilla vaatimuksilla, jotka liittyvät karanteeniin, eristämiseen ja muihin bioturvaamistoimenpiteisiin sekä pitopaikan eläinlääkäreiden vastuulla oleviin taudinseuranta- ja -torjuntatoimenpiteisiin, on tärkeä rooli sen varmistamisessa, että eläinten vaihto ei aiheuta riskiä luetteloitujen tai uusien eläintautien leviämisestä jäsenvaltioiden välillä tai niiden sisällä. Sen vuoksi on aiheellista täsmentää virallinen valvonta, jota olisi suoritettava suljetuissa pitopaikoissa.

(9) Nauta-, lammas- ja vuohieläinten tunnistamista ja rekisteröintiä koskevien sääntöjen noudattamisen todentamiseksi tehtävän virallisen valvonnan osalta olisi vahvistettava erityiset kriteerit, joilla autetaan toimivaltaisia viranomaisia riskianalyysissä sikäli kuin on kyse tarkastettavien eläinten ja pitopaikkojen valinnasta. Kun virallinen valvonta suoritetaan eläinten edustavasta otoksesta ja virallisessa valvonnassa havaitaan, että tunnistus- ja rekisteröintivaatimuksia ei ole noudatettu, toimivaltaisten viranomaisten olisi tarkastettava kaikki kyseisen pitopaikan eläimet jatkotoimena.

(10) Unionin säännöissä sallitaan sellaisten jalostukseen ja tuotantoon tarkoitettujen nautaeläinten kuljettaminen unionin kautta, jotka eivät muutoin täytä unioniin tuloa koskevia eläinterveysvaatimuksia, komission delegoiduissa asetuksissa (EU) 2019/2124 (7) ja (EU) 2020/692 (8) säädettyjen erityisten poikkeusten ja edellytysten mukaisesti. Tällainen kauttakuljetus ei saisi vaarantaa eläinten terveyttä eikä kansanterveyttä unionissa. Jos kauttakuljetuksen aikana ilmenee säännösten noudattamatta jättämistä, sääntöjenvastaisuuksia tai hätätilanne, toimivaltaisen viranomaisen olisi määrättävä kyseiset eläimet teurastettaviksi tai lopetettaviksi, koska se on asianmukaisin toimenpide eläinten terveyden ja kansanterveyden sekä eläinten hyvinvoinnin turvaamiseksi. Tällaisissa tapauksissa toimivaltaisen viranomaisen olisi myös määrättävä tästä syntyvien eläimistä saatavien sivutuotteiden turvallinen hävittäminen Euroopan parlamentin ja neuvoston asetuksen (EY) N:o 1069/2009 (9) mukaisesti.

(11) Komission asetuksessa (EY) N:o 494/98 (10) säädetään hallinnollisista seuraamuksista, joita sovelletaan silloin, kun todetaan nautaeläinten tunnistamista ja rekisteröintiä koskevien edellytysten tai vaatimusten noudattamatta jättäminen. Delegoidulla asetuksella (EU) 2019/2035 ei nimenomaisesti kumottu kyseistä asetusta. Asetuksessa (EY) N:o 494/98 säädetyistä hallinnollisista seuraamuksista on lisäksi tullut tarpeettomia asetuksen (EU) 2017/625 138 artiklan 2 kohdassa säädettyjen toimenpiteiden vuoksi. Oikeusvarmuuden ja johdonmukaisuuden varmistamiseksi tällä asetuksella olisi kumottava asetus (EY) N:o 494/98.

(12) Tässä asetuksessa vahvistettuja sääntöjä olisi sovellettava Yhdistyneeseen kuningaskuntaan Pohjois-Irlannin osalta Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehtyyn sopimukseen liitetyn Irlantia/Pohjois-Irlantia koskevan pöytäkirjan 5 artiklan 4 kohdan sekä kyseisen pöytäkirjan liitteen 2 mukaisesti,

ON HYVÄKSYNYT TÄMÄN ASETUKSEN:

1 artikla Kohde ja soveltamisala 1. Tällä asetuksella täydennetään asetusta (EU) 2017/625 siltä osin kuin on kyse tietyistä erityissäännöistä, jotka koskevat jäsenvaltioiden (11) toimivaltaisten viranomaisten eläinten, eläinperäisten tuotteiden ja sukusolujen ja alkioiden osalta suorittamaa virallista valvontaa kyseisen asetuksen 1 artiklan 2 kohdan d alakohdassa tarkoitettujen eläinten terveyttä koskevien vaatimusten noudattamisen todentamiseksi, ja tarvittaessa toimivaltaisten viranomaisten virallisen valvonnan seurauksena toteuttamista tietyistä toimista a) tietyissä eläimiä pitävissä pitopaikoissa; b) tietyissä pitopaikoissa, jotka keräävät, tuottavat, käsittelevät tai varastoivat sukusoluja ja alkioita. 2. Tällä asetuksella täydennetään asetusta (EU) 2017/625 siltä osin kuin on kyse erityistoimista, joita jäsenvaltioiden toimivaltaiset viranomaiset toteuttavat tiettyjen kauttakuljetettavien nautaeläinten virallisen valvonnan seurauksena.

2 artikla Määritelmät Tässä asetuksessa sovelletaan seuraavia, asetuksessa (EU) 2016/429, delegoidussa asetuksessa (EU) 2019/2035, delegoidussa asetuksessa (EU) 2020/686, delegoidussa asetuksessa (EU) 2020/688, delegoidussa asetuksessa (EU) 2020/692 ja delegoidussa asetuksessa (EU) 2020/990 vahvistettuja määritelmiä: a) ’pitopaikka’, siten kuin se määritellään asetuksen (EU) 2016/429 4 artiklan 27 alakohdassa; b) ’hautomo’, siten kuin se määritellään asetuksen (EU) 2016/429 4 artiklan 47 alakohdassa; c) ’kokoaminen’, siten kuin se määritellään asetuksen (EU) 2016/429 4 artiklan 49 alakohdassa; d) ’koirien, kissojen ja frettien keräyskeskus’, siten kuin se määritellään delegoidun asetuksen (EU) 2019/2035 2 artiklan 7 alakohdassa; e) ’eläinsuoja’, siten kuin se määritellään delegoidun asetuksen (EU) 2019/2035 2 artiklan 8 alakohdassa; f) ’tarkastusasema’, siten kuin se määritellään delegoidun asetuksen (EU) 2019/2035 2 artiklan 9 alakohdassa; g) ’ympäristöstään eristetty tuotantolaitos’, siten kuin se määritellään delegoidun asetuksen (EU) 2019/2035 2 artiklan 10 alakohdassa; h) ’hyväksytty karanteenipitopaikka’, siten kuin se määritellään delegoidun asetuksen (EU) 2020/688 3 artiklan 9 alakohdassa; i) ’suljettu pitopaikka’, siten kuin se määritellään asetuksen (EU) 2016/429 4 artiklan 48 alakohdassa; j) ’sukusolujen ja alkioiden hyväksytty pitopaikka’, siten kuin se määritellään asetuksen (EU) 2020/686 2 artiklan 2 alakohdassa; k) ’hyväksytty vesiviljelypitopaikka’, siten kuin se määritellään delegoidun asetuksen (EU) 2020/990 2 artiklan 10 alakohdassa; l) ’hyväksytty vesiviljelypitopaikkojen ryhmä’, siten kuin se määritellään delegoidun asetuksen (EU) 2020/990 2 artiklan 11 alakohdassa; m) ’pitopaikan eläinlääkäri’, siten kuin se määritellään delegoidun asetuksen (EU) 2019/2035 2 artiklan 14 alakohdassa; n) ’nautaeläin’, siten kuin se määritellään delegoidun asetuksen (EU) 2020/692 2 artiklan 5 alakohdassa.

3 artikla Virallinen valvonta tietyissä hyväksytyissä pitopaikoissa 1. Virkaeläinlääkärien – tai hyväksytyissä vesiviljelypitopaikoissa ja hyväksytyissä vesiviljelypitopaikkojen ryhmissä virkaeläinlääkärien tai virallisten vesieläinlääkinnän ammattilaisten – on suoritettava virallista valvontaa sen todentamiseksi, että asetuksen (EU) 2017/625 1 artiklan 2 kohdan d alakohdassa tarkoitettuja ja asetuksessa (EU) 2016/429 ja sen nojalla vahvistettuja eläinten terveyttä koskevia vaatimuksia noudatetaan seuraavissa pitopaikkatyypeissä, jotka ovat saaneet hyväksynnän toimivaltaiselta viranomaiselta: a) hautomot ja siipikarjaa pitävät pitopaikat; b) sorkka- ja kavioeläinten ja siipikarjan kokoamispitopaikat; c) koirien, kissojen ja frettien keräyskeskukset; d) koirien, kissojen ja frettien eläinsuojat; e) tarkastusasemat; f) ympäristöstään eristetyt kimalaisten tuotantolaitokset; g) hyväksytyt karanteenipitopaikat; h) suljetut pitopaikat; i) sukusolujen ja alkioiden hyväksytyt pitopaikat; j) hyväksytyt vesiviljelypitopaikat; k) hyväksytyt vesiviljelypitopaikkojen ryhmät. Ensimmäisessä alakohdassa tarkoitetussa virallisessa valvonnassa on erityisesti todennettava, että hyväksytyistä pitopaikoista vastaavat toimijat täyttävät edelleen kyseisiä pitopaikkoja koskevat hyväksymisvaatimukset. 2. Tämän artiklan 1 kohdassa tarkoitettuun viralliseen valvontaan on sisällyttävä asetuksen (EU) 2017/625 14 artiklan b alakohdassa tarkoitetut tarkastukset, jotka on suoritettava vähintään tietyllä vähimmäistiheydellä, jos tällainen vähimmäistiheys on vahvistettu komission täytäntöönpanoasetuksessa (EU) 2022/160 (12). 3. Edellä 2 kohdassa tarkoitetut tarkastukset voidaan yhdistää a) asetuksen (EU) 2017/625 9 artiklan 3 alakohdassa tarkoitettuun viralliseen valvontaan; b) muuhun viralliseen valvontaan, jolla todennetaan asetuksen (EU) 2017/625 1 artiklan 2 kohdassa tarkoitettujen vaatimusten noudattaminen; c) muuhun viralliseen valvontaan ja muihin tarkastuksiin tai käynteihin, joista säädetään unionin säännöissä.

4 artikla Maaeläinten suljettujen pitopaikkojen virallista valvontaa koskevat erityissäännöt Suorittaessaan virallista valvontaa maaeläinten suljetuissa pitopaikoissa virkaeläinlääkärin on erityisesti a) todennettava siirtoja koskevan kirjanpidon tarkastelun avulla, että kyseiseen suljettuun pitopaikkaan saapuvat eläimet tulevat ainoastaan toisesta suljetusta pitopaikasta tai että ne ovat karanteenissa delegoidun asetuksen (EU) 2019/2035 liitteessä I olevan 9 osan 1 kohdan mukaisesti; b) todennettava, että luetteloidut tai uudet taudit voidaan sulkea pois suljetun pitopaikan eläinlääkärin suorittamien kliinisten, laboratorio- ja post mortem -tutkimusten tulosten perusteella; c) todennettava, että jos epäillään luetteloitujen tai uusien tautien esiintymistä, suljetusta pitopaikasta vastaava toimija ilmoittaa epäilystä toimivaltaiselle viranomaiselle ja lieventää mahdollisia riskejä tällaisten tautien leviämisestä suljetussa pitopaikassa ja sen ulkopuolelle; sekä d) tarkastettava suljetun pitopaikan eläinlääkärin toiminta sekä delegoidun asetuksen (EU) 2019/2035 liitteessä I olevan 9 osan 2 kohdan a alakohdassa tarkoitetun taudinseurantasuunnitelman toteuttaminen ja tulokset ja erityisesti todennettava, että taudinseurantasuunnitelma on tarkistettu ja saatettu ajan tasalle vähintään kerran vuodessa kyseisten vaatimusten mukaisesti.

5 artikla Erityissäännöt virallisesta valvonnasta, jolla todennetaan nauta-, lammas- tai vuohieläinten tunnistamista ja rekisteröintiä koskevien vaatimusten noudattaminen, ja jatkotoimista, jos niitä ei noudateta 1. Viralliseen valvontaan, jolla todennetaan nauta-, lammas- tai vuohieläinten tunnistamista ja rekisteröintiä koskevien vaatimusten noudattaminen, on sisällyttävä asetuksen (EU) 2017/625 14 artiklan b alakohdassa tarkoitetut nauta-, lammas- tai vuohieläinten tarkastukset kyseisiä eläimiä pitävissä pitopaikoissa vähintään täytäntöönpanoasetuksen (EU) 2022/160 6 artiklassa vahvistetulla vähimmäistiheydellä. 2. Edellä 1 kohdassa tarkoitetut tarkastukset voidaan yhdistää a) asetuksen (EU) 2017/625 9 artiklan 3 alakohdassa tarkoitettuun viralliseen valvontaan; b) muuhun viralliseen valvontaan, jolla todennetaan asetuksen (EU) 2017/625 1 artiklan 2 kohdassa tarkoitettujen vaatimusten noudattaminen; c) muuhun viralliseen valvontaan ja muihin tarkastuksiin tai käynteihin, joista säädetään unionin säännöissä. 3. Tarkastettavia pitopaikkoja valitessaan toimivaltaisen viranomaisen on riskianalyysissään otettava huomioon seuraavat kriteerit asetuksen (EU) 2017/625 9 artiklan 1 kohdassa vahvistettujen kriteerien lisäksi: a) pitopaikassa olevien eläinten lukumäärä; b) pitopaikassa olevat ja siellä tunnistetut eläinlajit; c) merkittävät muutokset verrattuna pitopaikassa olevien eläinten määrään tai lajeihin viimeisten viiden vuoden aikana; sekä d) muut jäsenvaltion määrittelemät asiaankuuluvat kriteerit. 4. Kun suoritetaan 1 kohdassa tarkoitettu tarkastus, toimivaltaisen viranomaisen on tarkastettava kaikki kyseisessä pitopaikassa olevat nauta-, lammas- ja vuohieläimet. 5. Poiketen siitä, mitä 4 kohdassa säädetään, jos pitopaikassa tarkastettavien eläinten määrä on yli 20, toimivaltainen viranomainen voi päättää tarkastaa edustavan otoksen kyseisistä eläimistä, jos tarkastettavien eläinten määrä on riittävä, jotta voidaan 95 prosentin luottamustasolla havaita viisi prosenttia niistä tapauksista, joissa sääntöjä ei noudateta. 6. Jos 1 kohdassa tarkoitettu tarkastus tehdään edustavalle otokselle pitopaikan eläimistä 5 kohdan mukaisesti ja tarkastuksessa vahvistetaan, että tunnistamista ja rekisteröintiä koskevia vaatimuksia ei ole noudatettu, toimivaltaisen viranomaisen on tarkastettava kaikki muut pitopaikassa olevat nauta-, lammas- ja vuohieläimet. 7. Poiketen siitä, mitä 6 kohdassa säädetään, toimivaltainen viranomainen voi päättää tarkastaa edustavan otoksen kyseisen pitopaikan eläimistä varmistaen, että tarkastettujen eläinten lukumäärä on riittävä viiden prosentin ylittävän säännösten noudattamatta jättämisen arvioimiseksi ± 2 prosentin tarkkuudella 95 prosentin luotettavuustasolla.

6 artikla Jatkotoimet, jos kuljetettaessa tiettyjä nautaeläimiä unionin kautta ilmenee säännösten noudattamatta jättämistä Kun nautaeläinten lähetyksiä, jotka täyttävät unioniin tuloa koskevat erityiset eläinterveysvaatimukset, kuljetetaan unionin kautta delegoidun asetuksen (EU) 2020/692 176 artiklan 1 kohdan b alakohdan, luettuna yhdessä delegoidun asetuksen (EU) 2019/2124 34 artiklan 1 kohdan a alakohdan kanssa, nojalla, ja unionin saapumisrajatarkastusaseman ja sen rajatarkastusaseman, jonka kautta lähetykset poistuvat unionin alueelta, välillä tapahtuvien siirtojen aikana ilmenee säännösten noudattamatta jättämistä, toimivaltaisen viranomaisen on määrättävä eläimet teurastettaviksi tai lopetettaviksi ja hävitettäviksi asetuksen (EY) N:o 1069/2009 9 artiklan f alakohdan i alakohdassa tarkoitettuna luokkaan 2 kuuluvana aineksena.

7 artikla Kumoaminen Kumotaan asetus (EY) N:o 494/98.

8 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä helmikuuta 2022. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).

(3) Komission delegoitu asetus (EU) 2019/2035, annettu 28 päivänä kesäkuuta 2019, Euroopan parlamentin ja neuvoston asetuksen (EU) 2016/429 täydentämisestä maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta (EUVL L 314, 5.12.2019, s. 115).

(4) Komission delegoitu asetus (EU) 2020/686, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä sukusolujen ja alkioiden pitopaikkojen hyväksymisen sekä tiettyjen pidettävien maaeläinten sukusolujen ja alkioiden unionin sisäisiin siirtoihin sovellettavien jäljitettävyyttä ja eläinterveyttä koskevien vaatimusten osalta (EUVL L 174, 3.6.2020, s. 1).

(5) Komission delegoitu asetus (EU) 2020/688, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin maaeläinten ja siitosmunien siirtoihin sovellettavien eläinterveyttä koskevien vaatimusten osalta (EUVL L 174, 3.6.2020, s. 140).

(6) Komission delegoitu asetus (EU) 2020/990, annettu 28 päivänä huhtikuuta 2020, Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin vesieläinten ja vesieläimistä saatavien eläinperäisten tuotteiden siirtoihin sovellettavien eläinterveyttä ja sen todentamista koskevien vaatimusten osalta (EUVL L 221, 10.7.2020, s. 42).

(7) Komission delegoitu asetus (EU) 2019/2124, annettu 10 päivänä lokakuuta 2019, Euroopan parlamentin ja neuvoston asetuksen (EU) 2017/625 täydentämisestä kauttakuljetettavien, uudelleenlastattavien ja määräpaikkaan unionin kautta jatkokuljetettavien eläinten ja tavaroiden lähetysten virallista valvontaa koskevien sääntöjen osalta sekä komission asetusten (EY) N:o 798/2008, (EY) N:o 1251/2008, (EY) N:o 119/2009, (EU) N:o 206/2010, (EU) N:o 605/2010, (EU) N:o 142/2011 ja (EU) N:o 28/2012, komission täytäntöönpanoasetuksen (EU) 2016/759 ja komission päätöksen 2007/777/EY muuttamisesta (EUVL L 321, 12.12.2019, s. 73).

(8) Komission delegoitu asetus (EU) 2020/692, annettu 30 päivänä tammikuuta 2020, Euroopan parlamentin ja neuvoston asetuksen (EU) 2016/429 täydentämisestä tiettyjen eläinten, sukusolujen ja alkioiden ja eläinperäisten tuotteiden lähetysten unioniin saapumista ja saapumisen jälkeisiä siirtoja ja käsittelyä koskevien sääntöjen osalta (EUVL L 174, 3.6.2020, s. 379).

(9) Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (EUVL L 300, 14.11.2009, s. 1).

(10) Komission asetus (EY) N:o 494/98, annettu 27 päivänä helmikuuta 1998, neuvoston asetuksen (EY) N:o 820/97 täytäntöönpanoa koskevista yksityiskohtaisista säännöistä nautaeläinten tunnistus- ja rekisteröintijärjestelmän hallinnollisten vähimmäisseuraamusten soveltamisen osalta (EYVL L 60, 28.2.1998, s. 78).

(11) Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen ja erityisesti Irlantia/Pohjois-Irlantia koskevan pöytäkirjan 5 artiklan 4 kohdan, luettuna yhdessä kyseisen pöytäkirjan liitteen 2 kanssa, mukaisesti tätä asetusta sovellettaessa viittaukset jäsenvaltioihin käsittävät myös Yhdistyneen kuningaskunnan Pohjois-Irlannin osalta.

(12) Komission täytäntöönpanoasetus (EU) 2022/160, annettu 4 päivänä helmikuuta 2022, tietyn virallisen valvonnan yhdenmukaisesta vähimmäistiheydestä unionin eläinterveysvaatimusten noudattamisen todentamiseksi Euroopan parlamentin ja neuvoston asetuksen (EU) 2017/625 mukaisesti ja asetusten (EY) N:o 1082/2003 ja (EY) N:o 1505/2006 kumoamisesta (EUVL L 26, 7.2.2022, s. 11).